– Breiviks soningsforhold kan føre til isolasjonsskader
Onsdag offentliggjøres Sivilombudsmannens rapport fra sommerens planlagte besøk i fengselet, melder NRK. Rapporten inneholder blant annet en beskrivelse av risikoen for tortur eller umenneskelig behandling i fengselet hvor Breivik soner. Kriminalomsorgen skal ha gjennomført en rekke lempninger i soningsforholdene til Anders Behring Breivik for å hindre isolasjonsskader, etter det NRK kjenner til. Nå får han spille spill og lage mat med de ansatte én gang i uken i et fellesskapsrom. 1. juli i år kunne Breiviks advokat Øystein Storrvik opplyse om at hans klient ville stevne den norske stat for brudd på mennskerettighetskonvensjonen. Det er formelt sett staten ved justis- og beredskapsdepartementet som blir stevnet av massedrapsmannen Behring Brevik, som mener at Norge har brutt sine forpliktelser i forhold til Den europeiske menneskerettighetskonvensjon (EMK). Han klager han blant annet på bruken av håndjern og begrensninger i mulighetene til å sende brev. Det er ennå ikke avgjort om saken, som er ventet å komme opp for retten i mars neste år, gjennomføres med massemorderen til stede i tingretten eller ikke. – Hovedårsaken for stevningen er den ekstreme isolasjonen min klient har vært utsatt for, sier Storrvik.
Soningsforholdene til Anders Behring Breivik i Skien fengsel kan føre til isolasjonsskader, fastslår Sivilombudsmannen i en ny rapport.